আমাদের দেশে বিভিন্ন সময়ে দ্রব্যমূল্যের লাগামহীন বৃদ্ধির অন্যতম কারণ হলো- বন্যা, জলোচ্ছ্বাস, ঘূর্ণিঝড়সহ নানারকম প্রাকৃতিক দুর্যোগ। কৃষি প্রধান এ দেশে এ সকল দুর্যোগ অনেক সময় আবাসন এবং প্রাণের ক্ষতি সাধন করলেও সবকটিই কৃষিপণ্যের সীমাহীন ক্ষতি সাধন করে থাকে। তাই কাক্সিক্ষত সময়ে নিত্য প্রয়োজনীয় দ্রব্যের কাক্সিক্ষত উৎপাদন চরমভাবে ব্যাহত হয়। এমনকি উৎপাদিত এবং বিক্রয়যোগ্য ফসলাদিরও ব্যাপক ক্ষতি সাধিত হয়। স্বভাবতই এ ক্ষেত্রে অনেক চাহিদার মুখে নিত্য প্রয়োজনীয় পণ্যের দাম বেড়ে যায় হু হু করে। তাই প্রত্যেক বছরের এ সকল প্রায় নিশ্চিত দুর্যোগ মোকাবিলার প্রস্তুতি সরকার এবং সাধারণ জনগণের আগে থেকেই ব্যাপকহারে গ্রহণ করতে হবে। বিশেষ করে দুর্যোগ পরবর্তী অবস্থার জন্য প্রস্তুতি থাকতে হবে সর্বাপেক্ষা অধিক হারে। দ্রব্যমূল্যের ঊর্ধ্বগতির নিয়ন্ত্রণ করতে দেশের ক্রমবর্ধমান লোডশেডিং কমিয়ে আনতে হবে। কারণ দ্রব্যমূল্যের এ ঊর্ধ্বগতির জন্য লোডশেডিংও অনেকাংশে দায়ী। বিদ্যুতের অভাবে উৎপাদন, বাজারজাতকরণ এমনকি পরিবহনও ব্যাহত হয়। ফলে নিত্য প্রয়োজনীয় জিনিসের দাম বেড়ে যায়। এ সব ব্যবস্থার পাশাপাশি ব্যবসায়ী সমাজের নীতি-নৈতিকতারও উন্নতি দরকার। ব্যবসা-বাণিজ্যের ক্ষেত্রে ইসলামের শিক্ষা ভুলে যাওয়া উচিত নয় কারো।